สรุปภาวะตลาดต่างประเทศ
สรุปภาวะตลาดต่างประเทศประจำวันที่ 9 ส.ค. 2561
10 ส.ค. 2561

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (9 ส.ค.) เนื่องจากนักลงทุนวิตกกังวลเกี่ยวกับผลกระทบของสงครามการค้าระหว่างสหรัฐและจีน โดยความกังวลในเรื่องดังกล่าวได้ฉุดหุ้นกลุ่มอุตสาหกรรมร่วงลง นอกจากนี้ ตลาดยังได้รับแรงกดดันจากหุ้นกลุ่มพลังงานที่ดิ่งลงตามทิศทางราคาน้ำมัน และหุ้นกลุ่มธนาคารที่ปรับตัวลงหลังจากอัตราผลตอบแทนพันธบัตรสหรัฐร่วงลงติดต่อกันเป็นวันที่สองเมื่อคืนนี้
ดัชนีเฉลี่ยอุตสาหกรรมดาวโจนส์ปิดที่ 25,509.23 จุด ลดลง 74.52 จุด หรือ -0.29% ดัชนี S&amp;P500 ปิดที่ 2,853.58 จุด ลดลง 4.12 จุด หรือ -0.14% และดัชนี Nasdaq ปิดที่ 7,891.78 จุด เพิ่มขึ้น 3.46 จุด หรือ +0.04%
 
ตลาดหุ้นยุโรปปิดขยับขึ้นเล็กน้อยเมื่อคืนนี้ (9 ส.ค.) ขณะที่นักลงทุนยังคงจับตาผลกระทบของสงครามการค้าระหว่างสหรัฐและจีนอย่างใกล้ชิด ส่วนดัชนี DAX ตลาดหุ้นเยอรมนีได้แรงหนุนจากการพุ่งขึ้นของหุ้นอาดิดาส หลังจากบริษัทเปิดเผยผลประกอบการที่แข็งแกร่งในไตรมาส 2
ดัชนี Stoxx Europe 600 ขยับขึ้น 0.1% ปิดที่ 390.05 จุด
ดัชนี DAX ตลาดหุ้นเยอรมันปิดที่ 12,676.11 จุด เพิ่มขึ้น 42.57 จุด หรือ +0.34% ดัชนี CAC-40 ตลาดหุ้นฝรั่งเศสปิดที่ 5,502.25 จุด เพิ่มขึ้น 0.35 จุด หรือ +0.01% และดัชนี FTSE 100 ตลาดหุ้นลอนดอนปิดที่ 7,741.77 จุด ลดลง 34.88 จุด, -0.45%
 
ตลาดหุ้นลอนดอนปิดลบเมื่อคืนนี้ (9 ส.ค.) เนื่องจากนักลงทุนเทขายทำกำไรหลังจากตลาดพุ่งขึ้นติดต่อกัน 4 วันทำการก่อนหน้านี้ นอกจากนี้ ตลาดยังได้รับแรงกดดันจากการร่วงลงของหุ้น TUI AG ซึ่งเป็นบริษัทท่องเที่ยวรายใหญ่ของอังกฤษ
ดัชนี FTSE 100 ตลาดหุ้นลอนดอนปิดวันนี้ที่ 7,741.77 จุด ลดลง 34.88 จุด หรือ -0.45%
 
สัญญาทองคำตลาดนิวยอร์กปิดลบเมื่อคืนนี้ (9 ส.ค.) เนื่องจากการแข็งค่าของสกุลเงินดอลลาร์ได้สร้างแรงกดดันต่อตลาด นอกจากนี้ ข้อมูลเศรษฐกิจที่สดใสของสหรัฐยังเป็นอีกปัจจัยที่ทำให้นักลงทุนลดการถือครองทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 1.1 ดอลลาร์ หรือ 0.22% ปิดที่ 1219.90 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 3 เซนต์ หรือ 0.19% ปิดที่ 15.462 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 4.6 ดอลลาร์ หรือ 0.55% ปิดที่ 834.10 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 12 ดอลลาร์ หรือ 1.4% ปิดที่ 898.40 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (9 ส.ค.) โดยได้รับแรงกดดันจากความวิตกกังวลเกี่ยวกับผลกระทบของสงครามการค้าระหว่างสหรัฐและจีน อย่างไรก็ตาม สัญญาน้ำมันดิบขยับลงเพียงเล็กน้อย เนื่องจากการคาดการณ์ที่ว่าอุปทานน้ำมันโลกจะประสบภาวะตึงตัวหลังจากสหรัฐประกาศคว่ำบาตรอิหร่านรอบใหม่นั้น เป็นปัจจัยที่ช่วยหนุนตลาด
สัญญาน้ำมันดิบ WTI ส่งมอบเดือนก.ย. ลดลง 13 เซนต์ หรือ 0.2% ปิดที่ 66.81 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. ลดลง 21 เซนต์ หรือ 0.3% ปิดที่ 72.07 ดอลลาร์/บาร์เรล
 
ดอลลาร์สหรัฐแข็งค่าขึ้นเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (9 ส.ค.) หลังจากทางการสหรัฐเปิดเผยข้อมูลเศรษฐกิจที่สดใส ซึ่งรวมถึงจำนวนผู้ขอรับสวัสดิการว่างงานที่ปรับตัวลดลงสวนทางกับการคาดการณ์ของนักวิเคราะห์
ดอลลาร์แข็งค่าเมื่อเทียบกับเงินเยน ที่ระดับ 111.02 เยน จากระดับ 110.97 เยน และแข็งค่าเมื่อเทียบกับฟรังก์สวิส ที่ระดับ 0.9930 ฟรังก์ จากระดับ 0.9929 ฟรังก์
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1541 ดอลลาร์ จากระดับ 1.1618 ดอลลาร์ เงินปอนด์อ่อนค่าลงสู่ระดับ 1.2845 ดอลลาร์ จากระดับ 1.2892 ดอลลาร์ และดอลลาร์ออสเตรเลียอ่อนค่าลงสู่ระดับ 0.7384 ดอลลาร์สหรัฐ จากระดับ 0.7438 ดอลลาร์สหรัฐ